Document ID: 32013R0405

REGULAMENTUL DE PUNERE ÎN APLICARE (UE) NR. 405/2013 AL COMISIEI
din 2 mai 2013
privind deschiderea și modul de gestionare a unor cote tarifare ale Uniunii pentru produse agricole originare din Peru
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2012/735/UE a Consiliului din 31 mai 2012 privind semnarea, în numele Uniunii, și aplicarea cu titlu provizoriu a Acordului comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (1), în special articolul 6,
întrucât:
(1)
Prin Decizia 2012/735/UE, Consiliul a autorizat semnarea, în numele Uniunii Europene, a Acordului comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”). În temeiul Deciziei 2012/735/UE, acordul se aplică cu titlu provizoriu până la finalizarea procedurilor necesare pentru încheierea acestuia. Acordul se aplică cu titlu provizoriu de la 1 martie 2013.
(2)
Secțiunea B subsecțiunea 2 din apendicele 1 la anexa I la acord vizează programul părții UE de eliminare a tarifelor pentru mărfurile originare din Peru. Pentru o serie de produse specifice, se prevede aplicarea de cote tarifare. Prin urmare, este necesar să se deschidă cote tarifare pentru astfel de produse.
(3)
Cotele tarifare trebuie gestionate de către Comisie pe baza principiului „primul venit, primul servit”, în conformitate cu Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (2).
(4)
Dreptul de a beneficia de concesiile tarifare trebuie condiționat de prezentarea unei dovezi pertinente de origine autorităților vamale, în conformitate cu prevederile acordului.
(5)
Anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (3), astfel cum a fost modificat prin Regulamentul de punere în aplicare (UE) nr. 927/2012 al Comisiei (4), conține noi coduri NC care sunt diferite de cele la care se face trimitere în acord. Prin urmare, noile coduri trebuie să se reflecte în anexa la prezentul regulament.
(6)
Având în vedere că acordul se aplică de la 1 martie 2013, prezentul regulament trebuie să se aplice de la aceeași dată.
(7)
Măsurile prevăzute de prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
Se deschid cote tarifare ale Uniunii pentru mărfurile originare din Peru și enumerate în anexă.
Articolul 2
Taxele vamale aplicabile la importul în Uniune al mărfurilor originare din Peru și enumerate în anexă se suspendă în cadrul cotelor tarifare prevăzute în anexa la prezentul regulament.
Articolul 3
Cotele tarifare prevăzute în anexă sunt gestionate de Comisie în conformitate cu articolele 308a-308c din Regulamentul (CEE) nr. 2454/93.
Articolul 4
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 martie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 mai 2013.

Labels: 3
18
6